## Uredba o osnivanju Hrvatskog zavoda za zaštitu od zračenja

### NN 51/1997 (16.5.1997.), Uredba o osnivanju Hrvatskog zavoda za zaštitu od zračenja

# **VLADA REPUBLIKE HRVATSKE**

Na temelju članka 12. Zakona o ustanovama ("Narodne novine", broj 76/93)
te članka 34. stavka 1., a u svezi sa člankom 93. Zakona o zdravstvenoj
zaštiti ("Narodne novine", broj 1/97 - pročišćeni tekst), Vlada Republike
Hrvatske je na sjednici održanoj 12. svibnja 1997. godine donijela

## **UREDBU**

### **O OSNIVANJU HRVATSKOG ZAVODA ZA ZAŠTITU OD ZRAČENJA**

Članak 1.

Ovom Uredbom osniva se zdravstvena ustanova pod nazivom Hrvatski zavod
za zaštitu od zračenja.

Članak 2.

Sjedište Hrvatskog zavoda za zaštitu od zračenja je u Zagrebu, Meštrovićev
trg 16.

Članak 3.

Djelatnosti Hrvatskog zavoda za zaštitu od zračenja (u daljnjem tekstu:
Ustanova) jesu:

- ispituje prisustvo vrste i jakosti ionizirajućih zračenja u zraku,
vodi, tlu, rijekama, biljnom i životinjskom svijetu, ljudskoj i stočnoj
hrani, lijekovima i predmetima opće uporabe u redovitim uvjetima, pri sumnji
na izvanredni događaj, u slučaju nuklearne ili radiološke nezgode i predlaže
mjere zaštite,

- obavlja dozimetrijske procjene ekspozicijskih doza ionizirajućeg zračenja
kod osoba koje rade s izvorima ionizirajućih zračenja, kod pučanstva izloženog
zračenju prilikom dijagnostičkih i terapeutskih tretmana i kod ostalog
pučanstva, obavlja pregled uvjeta rada s izvorima ionizirajućeg zračenja,
mjeri propisane elemente i ovjerovljuje kvalitetu uređaja koji proizvode
ionizirajuće zračenje te kontrolira ispravnost instrumenata za dozimetrijsku
procjenu doza,

- prati utjecaje ionizirajućeg zračenja kod djelatnika koji rade s izvorima
ionizirajućih zračenja, osoba izloženih ionizirajućem zračenju prilikom
dijagnostičkih i terapeutskih tretmana i ostalog pučanstva na temelju bioloških
pokazatelja te razvija biodozimetrijske metode,

- kontrolira i vodi evidencije o izvorima ionizirajućih zračenja aparata
koji proizvode ionizirajuća zračenja, uključivši: proizvodnju, nabavu,
uvoz, transport, skladištenje, korištenje i odlaganje ili izvoz istrošenih
izvora ionizirajućih zračenja, osobe koje rade s izvorima ionizirajućih
zračenja, stupanj ozračenosti ovih osoba, stupanj ozračenosti pučanstva
izloženog dijagnostičkim i terapeutskim pogledima i ostalog pučanstva,

- dopunski stručno osposobljuje djelatnike koji rade s izvorima ionizirajućih
zračenja i s aparatima koji proizvode ionizirajuće zračenje radi sigurnog
rada s ovim izvorima i provjerava dopunsku stručnu osposobljenost ovih
osoba.

Članak 4.

Za potrebe osnivanja i početak rada Ustanove osigurana su sredstva iz
državnog proračuna u iznosu od 100,000 kn.

Članak 5.

Osnivač za obavljanje djelatnosti Ustanove osigurava prostor i opremu
sklapanjem ugovora o zakupu s Domom zdravlja Novi Zagreb.

Članak 6.

Sredstva za rad Ustanova ostvaruje obavljanjem svoje djelatnosti i iz
drugih izvora temeljem važećih propisa.

Članak 7.

Tijela Ustanove su Upravno vijeće, ravnatelj, Stručno vijeće i Etičko
povjerenstvo Ustanove.

Članak 8.

Upravno vijeće upravlja Ustanovom.

Upravno vijeće ima devet članova.

U Upravno vijeće imenuju se predstavnici propisani člankom 49. stavkom
2. Zakona o zdravstvenoj zaštiti.

Osnivač imenuje 5 članova Upravnog vijeća na prijedlog ministra zdravstva.

Upravno vijeće ima nadležnost iz članka 50. Zakona o zdravstvenoj zaštiti.

Članak 9.

Ravnatelja Ustanove imenuje Upravno vijeće uz suglasnost ministra zdravstva
na vrijeme od četiri godine.

Ravnatelj organizira i vodi rad i poslovanje Ustanove, predstavlja i
zastupa Ustanovu i odgovoran je za zakonitost njenog rada.

Članak 10.

Stručno vijeće Ustanove je savjetodavno tijelo ravnatelju.

Stručno vijeće imenuje ravnatelj i sačinjavaju ga najmanje voditelji
zdravstvenih djelatnosti Ustanove.

Stručno vijeće ima nadležnost iz članka 60. Zakona o zdravstvenoj zaštiti.

Članak 11.

Etičko povjerenstvo Ustanove jest tijelo koje osigurava obavljanje djelatnosti
Ustanove na načelima medicinske etike i deontologije.

Etičko povjerenstvo imenuje Upravno vijeće Ustanova i sačinjava ga pet
članova.

Etičko povjerenstvo ima nadležnost iz članka 52. Zakona o zdravstvenoj
zaštiti.

Članak 12.

Ustanova odgovara za obveze cijelom svojom imovinom.

Osnivač Ustanove solidarno i neograničeno odgovara za njene obveze.

Članak 13.

Ustanova ne može bez suglasnosti ministra zdravstva steći, opteretiti
ili otuđiti nekretninu i drugu imovinu čija je vrijednost veća od 1.000.000
kn.

Članak 14.

Ako u obavljanju svoje djelatnosti Ustanova ostvari dobit, ta se dobit
upotrebljava isključivo za obavljanje i razvoj djelatnosti Ustanove.

O potrebi dobiti iz stavka 1. ovoga članka Odluku donosi Upravno vijeće.

Članak 15.

Ustanova se prije početka rada upisuje u sudski registar.

Upisom u sudski registar Ustanova stječe svojstvo pravne osobe.

Ustanova ne može započeti s radom dok ministar zdravstva rješenjem ne
utvrdi da su ispunjeni uvjeti za početak rada s obzirom na prostor, djelatnike
i medicinsko-tehničku opremu.

Članak 16.

Upravno vijeće donosi Statut u roku od 60 dana od dana upisa Ustanove
u sudski registar.

Članak 17.

Ova Uredba stupa na snagu osmoga dana od dana objave u "Narodnim novinama".

Klasa: 542-02/97-01/01
Urbroj: 5030104-97-1
Zagreb, 12. svibnja 1997.

Predsjednik
**mr. Zlatko Mateša**, v. r.

Uredba, NN 51/1997-757